লাঞ্চ ব্রেকে সবাই ব্যস্ত হয়ে পড়ে খাওয়ার জন্য। শুটিংয়ের খাওয়া বেশ মুখরোচক। নানা পদের তরকারি থাকে। ভর্তা, ভাজি, মাছের ঝোল, ভুনা মাংস। নায়ক-নায়িকারা চাইলে আরো পদ এনে দেওয়া হয়। সহকারী প্রদীপ পালের জন্য খাবার নিয়ে এলে প্রদীপ পাল ইশারায় বলে, আরো একজনের খাবার নিয়ে এসো। সহকারী আরো একটি খাবার নিয়ে এলে মেয়েটির দিকে এগিয়ে দিতে ইশারা করে। তারপর মেয়েটিকে খেতে বলে। ততক্ষণে মেয়েটির লজ্জা ভেঙে গেছে। তার ওপর মেয়েটি ভীষণ ক্ষুধার্ত। সকাল থেকে পেটে দানাপানি পড়েনি। সে চেটেপুটে মজা করে পেট ভরে খেয়ে নেয়।